《雪晴登阖闾城》
明代·郑善夫

屯车阖闾城，北风吹我缨。残雪辉远山，牛羊缩郊坰。

四望靖氛辉，何以烽火明。荆豫复梗化，巴渝未休兵。

东方乱新定，讵可言太平。淮蔡连齐梁，繁华转凋零。

新鬼夜群啸，贪攘日相乘。阛阓少人烟，狐兔行其庭。

向来膏腴地，眼见白草生。白草何田田，不足饱蝗螟。

县吏尚夏楚，馀民死诛征。我生夫何为，罹此百忧并。

拔剑出故里，捧心向明廷。八月过沛水，长路愁榛荆。

宵雨恻野哭，晨风起鸡声。空日积悲愤，岂不怀志诚。

承乏下三吴，伏枕惟独醒。遭逢想马周，■然惭匡衡。

客从北方来，因之问神京。狸鼪宣慢慆，凤麟多自屏。

荃蕙委厥美，艾榝朝盈盈。语罢各掩涕，使我心逾怦。

捐佩遗故人，答我非众馨。媒拙终受诒，好修谁共成。

吴侬亦有谣，辛酸不忍听。东门有瓜场，予亦将归耕。

迟迟俗士驾，望望灵修情。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。